
1. napirend
E l ő t e r j e s z t é s
Mindszentkálla Község Önkormányzata 
Képviselő-testületének 2026. február 11-én tartandó ülésére

Tárgy: Mindszentkálla Község Önkormányzata 2026. évi költségvetésének elfogadása
Előterjesztő: Csombó Zoltán polgármester
Előkészítette: Kántorné Fülöp Szilvia pénzügyi ügyintéző

Előterjesztő:						               Jogszabállyal nem ellentétes                       	   						
Csombó Zoltán                                                                   …………………………………..
polgármester        					       Dr. Szabó Tímea címzetes főjegyző

Tisztelt Képviselő-testület!

A helyi önkormányzatok számára a költségvetés készítésének kötelezettségét Magyarország Alaptörvényének 32. cikk (1) bekezdés f) pontja írja elő. 
A költségvetés készítésével kapcsolatos alapvető előírásokat az államháztartásról szóló 2011. évi CXCV. törvény (továbbiakban: Áht.), a részletszabályokat az államháztartásról szóló törvény végrehajtásáról szóló 368/2011. (XII.31.) Kormányrendelet határozza meg.
A Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 111.§ (2) szerint a helyi önkormányzat gazdálkodásának alapja az éves költségvetése. Ebből finanszírozza és látja el törvényben meghatározott kötelező, valamint a kötelező feladatai ellátását nem veszélyeztető önként vállalt feladatait. Az Mötv. 115.§ (1) bekezdése alapján a helyi önkormányzat gazdálkodásának biztonságáért a képviselő-testület, a gazdálkodás szabályszerűségéért a polgármester felelős.
Az Áht. 24. § (3) bekezdése szerint a jegyző által a (2) bekezdés szerint előkészített költségvetési rendelet-tervezetet a polgármester február 15-éig, ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig nyújtja be a képviselő-testületnek.

A 2026. évi költségvetés alakulása

Az Országgyűlés elfogadta a 2025. évi LXIX. törvényt Magyarország 2026. évi központi költségvetéséről, amely a költségvetésünk tervezésének az alapja.
A bevételek tervezése a Magyar Államkincstár által megküldött 2026. évi előzetes támogatási felmérési adatlapok alapján történt.
A 2026. évre vonatkozó minimálbér és garantált bérminimum emelkedés ellentételezésére is megérkezett a kiegészítő támogatás összegéről való tájékoztatás, így az már beépítésre is került a támogatási összegekbe. 

A helyi adók tervezésénél a 2025. évben befolyt és a következő évben előírt összegek alapján kerültek kiszámításra a várható bevételek. Adómérték emelés idén nem történt 

Működési célú pénzeszköz átvételként a hosszabb időtartamú közfoglalkoztatás támogatása jelenik meg, amely összeg az 2026 évi várható bevétel alapján került tervezésre. (100 %-os támogatás). 
Itt került még tervezésre a pótlékok összege is, ami a tavalyi év teljesülése és az idei emelés együttes adatai alapján került meghatározásra, pontosan nem tervezhető.
Az Önkormányzat az előző évet, 13 801 293 Ft pénzmaradvánnyal zárta. Ez került betervezésre a finanszírozási bevételek között. Ez még tartalmaz fel nem használt elhatárolt pályázati támogatást 6.000.000 Ft összegben (BTTF Balaton Térsége Turisztikai Fejlesztő Nonprofit Zrt.: „Játszótér létesítése”)
A pénzmaradvány tartalmazza az elhatárolt decemberi személyi juttatások január elején kifizetendő aktuális összegét is 1 903 894 Ft-ot.
Szabad várható pénzmaradvány így: 5 897 399 Ft

A személyi juttatások esetében a tervezés az egyénenkénti kalkuláció alapján történt. A munkaadót terhelő járulékoknál pedig a változatlan szja és szociális hozzájárulási adóval számoltunk. 

A polgármesteri illetményre vonatkozó, 2024. novemberében módosult szabályozás értelmében a polgármester illetményének számításánál a tárgyévet megelőző évnek a január első napjától december utolsó napjáig tartó időszakára vonatkozó, a legalább 5 főt foglalkoztató vállalkozásoknál, a költségvetési intézményeknél és a foglalkoztatás szempontjából jelentős nonprofit szervezeteknél teljes munkaidőben alkalmazásban állók bruttó átlagkeresetére vonatkozóan a nemzetgazdasági átlagkeresetet kell alapul venni. A nemzetgazdasági átlagkereset alapján számított illetményre a polgármester a tárgyév július 1-jétől jogosult. Vagyis a polgármester tiszteletdíját évente július 1-jétől az előző évi átlagkeresetre vonatkozó adatok alapján ismét meg kell állapítani. Fentiek alapján a költségvetés készültekor a polgármesteri tiszteletdíj tavaly júliustól érvényes összege, valamint az ahhoz nyújtott állami támogatás 2026 augusztustól-decemberig érvényes összege nem ismert, így az érintett előirányzatok a jelenleg ismert összegek alapján kerültek betervezésre. 

A dologi kiadások meghatározásánál a 2025. év teljesítés adatait vettük figyelembe. A dologi kiadások tekintetében az előirányzat tervezése takarékos, megfontolt gazdálkodást feltételez. A tervezés során a legszükségesebb működési kiadások számbavételére törekedtünk. Valamennyi dologi kiadás az inflációs várakozásnak megfelelő emelkedés összegét tartalmazza. Az energiaárak a korábbi tőzsdei árakhoz képest, már fix árat meghatározó szerződés alapján kerülnek beszerzésre, így ezek is könnyebben tervezhetőek
A kiadások tervezésénél figyelemmel kell lenni arra is, hogy a normatív támogatások felhasználása, elszámolása szabályszerűen biztosítható legyen. 

Az Egyéb működésű célú kiadások között szerepel a Közös Hivatal működési költségeihez való hozzájárulás. A költségvetési törvényben meghatározott szabályok és képlet alapján a Közös Hivatal által ellátott feladatok után járó állami támogatást a székhely település kapja. Az állami támogatás és a hivatal kiadási főösszegének különbözete került felosztásra a Közös Hivatalt fenntartó önkormányzatok között lakosságszám arányosan, ennek várható összege 11 429 480 Ft került beépítésre.
Az egyéb működési célú kiadások között található még a belső ellenőrzési feladat ellátásához való hozzájárulás 288 758 Ft és az óvoda működéséhez való hozzájárulás is 709 740 Ft és a Balaton-felvidéki Szociális Gyermekjóléti és Háziorvosi Ügyeleti Szolgálatnak átadott összegek 1 413 910 Ft a társulás által kiközölt összegek alapján. Ezen belül a házi segítségnyújtás plusz hozzájárulás részét a tavalyihoz hasonló összegre terveztük

A beruházási kiadások:
- Játszótér létesítése (100 % pályázati támogatásból)

A felújítási kiadások:
- A sportpálya épületében wc és mosdó kialakítása

A fenti összegek a beadott árajánlatok alapján kerültek meghatározásra. 

Az Idősek Otthona működéséhez szükséges állami normatíva és a pótlékok az Önkormányzat részére kerülnek kifizetésre, ez az összeg teljes egészében intézményfinanszírozás keretében kerül átadásra az intézmény számára. Így ez a 90 815 375 Ft-os összeg mind az Önkormányzat támogatásértékű kiadásai között, mind az Idősek Otthona felügyeleti támogatás bevételi jogcím alatt megtalálható.

Az Káli-Medence Idősek Otthona költségvetése az alábbiak szerint alakul:
A bevételek teljes összege: 133 197 226 Ft ebből: 
Előző évi maradvány igénybevétele: 5 280 851 Ft ebből fel nem használt támogatás 2 959 580 Ft. Ezt kamatokkal be is lett tervezve visszafizetés miatt az egyéb dologi kiadások közt az Önkormányzat fele. A támogatással az Önkormányzatnak kell majd elszámolnia, de erre fedezetet nyújt a pénzmaradvány.
A pénzmaradvány fennmaradó része kötelezettséggel terhelt a januári bérek vonatkozásában.

Intézményi működési bevétel (főként ellátási díjak): 37 101 000 Ft 
Normatív állami hozzájárulás:
Szakmai dolgozók bértámogatása: 60 725 000 Ft
Intézmény üzemeltetési támogatás: 18 089 111 Ft
A tavalyi év adatai és a kiközölt emelés alapján tervezett egészségügyi pótlék szociális hozzájárulás és kompenzáció összege: 12 001 264 Ft, szintén számfejtés után tervezhető pontosan

A kiadások várható összege: 133 197 226 Ft.
A kiadási oldal tekintetében a tervezés módszere megegyezik az Önkormányzat kiadási tételeinek meghatározásával. A személyi juttatások esetében a megemelt minimálbérre történő kiegészítés is beépítésre került a költségekbe.
A költségek tervezésénél az inflációval emelni kellett a dologi kiadások összegét. 
A hőszivattyú használata még a hideg téli hónapokban is jelentős megtakarítást eredményezett a gázfogyasztásban. Az áramra kötött szerződésünk továbbra is fix áras lesznek. A napelem áram termelésének csökkentő hatása tavaly már érzékelhető volt. A rezsit így már ennek megfelelően terveztük.

A megemelt szakmai bértámogatás és a korábban megemelt térítési díjak továbbra is lehetőséget adnak a plusz dolgozói létszám fenntartására. Emellett a Cafetéria és a jutalom is tervezésre került. A megbízási díjban alkalmazott dolgozók is nagy segítséget jelentenek, ezzel csökkentve az állandó dolgozók terheit és ezzel remélhetően csökkentve a korábbi magas fluktuációt.

Beruházási kiadás is tervezésre került az intézmény vonatkozásában. A régi betegágyak cseréje is folyamatos, és egyéb gépeket is terveztünk, amennyiben váratlan meghibásodás történne.

Az Önkormányzat esetében a foglalkoztatottak létszáma 3 fő, mely magába foglalja 1 fő hivatalsegéd és egyben közművelődési szakembert, 1 fő falugondnok, és a 1 fő közfoglalkoztatott alkalmazását.
Az Idősek Otthona tekintetében a foglalkoztatottak létszáma átlagosan 10 fő ebből 8 fő közalkalmazott, 2 fő munkavállaló.

INDOKOLÁS
Az államháztartásról szóló 2011. évi CXCV. törvény alapján a helyi önkormányzat a költségvetését rendeletben állapítja meg. A költségvetés megalkotásának kötelezettsége nem csak az államháztartási törvényben, hanem az Alaptörvényben és a Magyarország helyi önkormányzatairól szóló törtvényben is szabályozott. A költségvetés megalkotásának kötelezettsége tehát magasabb szintű jogszabályi rendelkezésekben szabályozott; továbbá a gazdálkodás rendszerét, a tervezett bevételeket, a teljesíthető kiadások mértékét határozza meg, így a tárgyévi gazdálkodás alapja.
Az államháztartási törvény, valamint annak végrehajtási rendelete a költségvetés tartalmi elemeit szabályozza, így ezek a rendelet tervezet összeállításának alapjai.

Az 1. § a rendelet hatályát, a 2. § a költségvetés főösszegét határozza meg. A kiemelt előirányzatokat a 3. § tartalmazza. A mellékletek felsorolását, azok tartalmát a 4. § szabályozza. Az 5. § tartalmazza a hitelügyletekkel, a végrehajtással kapcsolatos szabályokat, valamint egyéb, a költségvetési rendeletben meghatározandó szabályokat. A 6. § a szociális rendeletben szabályozott egyes támogatási formák alapjául szolgáló összegeket tartalmazza. 
A hatálybalépést a 7. § határozza meg. 
A tervezet mellékletei az alábbiak szerint épülnek fel:
(1) Az Önkormányzat tekintetében:
a) a megállapított bevételi és kiadási főösszeg megoszlását, annak összevont mérlegét az 1. melléklet;
b) a megállapított bevételi főösszeget kormányzati funkciók és annak jogcím-csoportonkénti részletezését a 2. és a 3. melléklet;
c) az önkormányzat bevételeinek feladatonkénti bontását a 4. melléklet;
  	d) a megállapított kiadási főösszeg kormányzati funkció szerinti részletezését előirányzatonként az 5. melléklet
e) az önkormányzat kiadásainak feladatonkénti bontását a 6. melléklet;
f) a működési bevételek és kiadások alakulását a 7. melléklet;
g) a felhalmozási bevételek és kiadások alakulását a 8. melléklet;
h) a felújítási kiadások célonkénti bontását a 9. melléklet;
i) a beruházási kiadások feladatonkénti bontását a 10. melléklet tartalmazza.
(2) Az intézmény tekintetében:
a) a megállapított bevételi főösszeg kormányzati funkciók és annak jogcím-csoportonkénti részletezését a 11. melléklet;
  	b) a megállapított kiadási főösszeg kormányzati funkció szerinti részletezését előirányzatonként a 12. melléklet tartalmazza.
c) a beruházási kiadások feladatonkénti bontását a 13. melléklet tartalmazza.

ELŐZETES HATÁSVIZSGÁLAT
a jogalkotásról szóló 2010. évi CXXX. törvény 17. §-a alapján

Az önkormányzat tárgyévi gazdálkodásának alapja a költségvetési rendelet. Ennek alapján teljesíthetőek a kiadások, vállalható kötelezettség, és követhető nyomon, hogy a bevételek hogyan alakulnak. A rendelet elfogadása tehát az alapja a szabályos, kiegyensúlyozott, takarékos gazdálkodásának, az Önkormányzat működéséhez tehát elengedhetetlenül fontos. 
Az egyes kiadásokat a bevételek és a kötelezően teljesítendő feladatok határozzák meg.
A szociális támogatások tervezésénél az idei évben is lehetőség nyílik a korábbi éveknek megfelelő ellátás nyújtására a rászorulóknak.
A tervezett beruházásokkal az Önkormányzat gondoskodik a település számára fontos közösségi tér megfelelő áram ellátásáról és a víz bevezetésével a mosdók és konyha kialakítása is lehetővé válik. Az idősek otthona fejlesztése, pedig az ingóságok állagromlását előzi meg. 

A tervezett jogszabály várható következményei

Társadalmi hatása:		nincs
Gazdasági hatása:		nincs
Költségvetési hatásai:	Meghatározza az Önkormányzat 2026. évi gazdálkodását, a teljesíthető kiadásokat, a várható bevételeket. 
Környezeti következmények:	 Meghatározza a 2026. évi beruházásokat. 
Egészségügyi következmények: nincs
Adminisztratív terheket befolyásoló hatás: A költségvetés végrehajtásával kapcsolatos adminisztratív feladatokat a Közös Hivatal biztosítja. 
A jogszabály megalkotásának szükségessége: Az Alaptörvény, a Magyarország helyi önkormányzatairól szóló törvény, valamint az államháztartásról szóló törvény alapján kötelező. 		
A jogalkotás elmaradásának várható következményei: nem vállalható kötelezettség, nem teljesíthetőek a kiadások, jogszabálysértés, az állami támogatások folyósításának felfüggesztése. 
A jogszabály alkalmazásához szükséges személyi, szervezeti, tárgyi és pénzügyi feltételek: A tervezet elfogadása esetén a rendelet alkalmazása jelenlegihez képest többlet személyi, szervezeti, tárgyi és pénzügyi feltételt nem igényel. 


[bookmark: _GoBack]Mindszentkálla, 2026. február 6. 
Csombó Zoltán
                                                                                                 polgármester

